D. Čaplovič, poslanec: (2003-10-30):
Vážený pán minister, podľa § 129 rokovacieho poriadku Národnej rady Slovenskej republiky interpelujem vás vo veci vážnej situácie v tzv. regionálnom školstve, ktorej príčinou sú existujúce dlhy základných a stredných škôl a ktoré vo svojom dôsledku ohrozujú ich funkčnosť v mesiacoch november a december 2003. Nielen v regióne, ktorý ako poslanec navštevujem, okresy Senica, Skalica, Myjava, hrozí dočasné uzatvorenie škôl v súvislosti s nedostatkom finančných zdrojov na ich prevádzku, ale aj z hygienického hľadiska a z bezpečnosti zdravia. Mnohí starostovia a primátori uvažujú o mimoriadnych zimných prázdninách. Systematické mediálne výstupy štátneho tajomníka Františka Tótha zavádzajú verejnosť, vážený pán minister, predovšetkým vyvolávajú nedôveru k ministerstvu a dokonca nabádajú starostov a primátor, aby porušovali zákony, konkrétne aby z nedostatočných miestnych a obecných rozpočtov dofinancovali dlhoročné štátne dlhy školám a školským zariadeniam. Slovom – zaplatili niekoľkoročné dlhy štátu, predchádzajúcimi vládami a terajšou vládou ekonomicky podceňovaného stavu nášho školstva. Interpelujem vás, vážený pán minister, vo veci prijatia konkrétnych opatrení, ktoré vyriešia ešte tohto roku v minulosti rozdielne prepočítané a presunuté finančné zdroje cez krajské a okresné úrady na nových zriaďovateľov regionálnych škôl, základné a stredné školy, ale aj predškolské a školské zariadenia. To znamená, akým spôsobom dofinancuje vláda cez ústredný orgán štátnej správy pre školstvo reálny dlh, ktorý školy nadobudli ešte v čase, keď patrili pod okresné, resp. krajské úrady, a ako bude zohľadnený reálny nárast prevádzkových vstupov do školských objektov? Súčasný stav v našom školstve dáva za pravdu tým, čo systematicky pripomínali a pripomínajú, že prebiehajúca reforma verejnej správy vrátane školstva nie je skutočnou reformou. Som presvedčený o tom, že príčinou daného stavu je to, že decentralizácii školstva nepredchádzalo dôsledné zlikvidovanie ich dlhu zo strany štátu, že s kompetenciami na samosprávne orgány neprešli, resp. neprechádzajú finančné zdroje v dostatočnom rozsahu a že jej nepredchádzala ani zásadná fiskálna daňová reforma, to značí výraznejšieho zvýšenia podielových daní pre obce, mestá a vyššie územné celky. Napokon, vážený pán minister, považujete za správne, že suma 300 mil. Sk pôvodne určená na platy verejných zamestnancov, t. j. najmä na platy učiteľov, v návrhu štátneho rozpočtu na rok 2004 sa stala predmetom politického vydierania učiteľov? Po druhé. V súvislosti s prípravou rozpočtu obecných a mestských zastupiteľstiev na rok 2004, to znamená aj v konkrétnych okresoch, ktoré navštevujem, konkrétne vo vzťahu k školstvu starostovia a primátori obcí a miest dodnes nevedia, v akej výške budú rozpísané normatívy na žiaka v školách a v školských zariadeniach zo strany Ministerstva školstva Slovenskej republiky. V súčasnosti zasadajú obecné a mestské zastupiteľstvá, ktoré nielen pripravujú, ale aj chcú zodpovedne schváliť rozpočet obce. Samozrejme, medzi ich prioritami je aj pomoc školstvu, to značí dofinancovanie škôl a školských zariadení, ktoré sú v ich originálnych, resp. aj v prenesených v kompetenciách. Vážený pán minister, interpelujem vás vo veci urýchleného pripravenia, ihneď po prijatí zákona o financovaní základných škôl, stredných škôl a školských zariadení v Národnej rade Slovenskej republiky, spresnených normatívov, veľkosti finančných prostriedkov na žiaka a študenta pre jednotlivé typy škôl a školských zariadení. Ide predovšetkým o to, aby aj samosprávy v obciach, mestách a vyšších územných celkoch mohli pripraviť a schváliť reálny rozpočet, ktorý pomôže uplatniť a zabezpečiť požadované viaczdrojové financovanie tzv. regionálneho školstva a zodpovedného riešenia a združovania škôl a následne kvalitnej výchovno-vzdelávacej činnosti. Po tretie. V pripravovaných vzdelávacích poukazoch, pre ktoré nie sú v štátnom rozpočte dostatočné finančné zdroje a sú tvrdohlavo presadzované len straníckou agendou neoliberálneho zamerania, považujete, pán minister, zavedenie vzdelávacích poukazov na mimoškolské vzdelávanie za zmysluplné a realizovateľné, najmä pri napätom štátnom rozpočte na rok 2004 pre školy? Rád by som poznal, odkiaľ získa ministerstvo dostatočné zdroje na realizáciu tohto experimentu, či to bude na úkor normatívov na žiaka a študentov škôl a školských zariadení alebo z iných zdrojov rozpočtu ministerstva. Interpelujem vás, vážený pán minister, aj vo veci neustálych pokusov štátneho tajomníka ministerstva Františka Tótha zaviesť tieto poukazy na podporu mládežníckych aktivít, čím sa zásadne a veľmi negatívne a deštrukčne vstúpi do dobre prepracovaného financovania na konkrétne projekty a granty, ktorý teraz mládež v týchto projektoch pripravuje. Po štvrté. V súvislosti so systematickou dezinterpretáciou budúceho postavenia základných umeleckých škôl, najmä zo strany štátneho tajomníka Františka Tótha a často aj pána Dr. Korintuša z vášho ministerstva. Mám hodnoverné informácie, že medzi pedagógmi umeleckého školstva a starostami, resp. primátormi miest a obcí, sa šíria správy o tom, že štát nebude garantovať platy učiteľov a prevádzku základných umeleckých škôl a že ich rozpočty budú súčasťou rozpočtu obcí a miest a bude na nich, teda na konkrétnych obciach, kde konkrétne financie použijú. Je to v zásadnom rozpore so závermi, ktoré sme konsenzuálne prijali spolu s poslancami gesčného výboru pre školstvo za prítomnosti oboch štátnych tajomníkov a vedúceho služobného úradu ministerstva. Súčasne vás interpelujem aj vo veci získanej informácie, že štátny tajomník František Tóth preveruje na konzervatóriách, či vyžadujú pri prijímaní žiakov vysvedčenia zo základných umeleckých škôl, najmä či to vyplýva z jeho kompetencií? Po ďalšie. Riešenia zložitej situácie v príspevkových organizáciách v školstve, medzi ktoré patria stredné odborné učilištia a združené stredné školy, pretože tieto organizácie boli vylúčené z použitia finančných prostriedkov schválených vládou vo výške 756 mil. Sk na dofinancovanie vzniknutých strát tohto roku. Som presvedčený o tom, že tieto školy majú nezastupiteľné postavenie v systéme nielen odborného vzdelávania v Slovenskej republike a nesporne sú rovnocenným partnerom rozpočtových aj súkromných a cirkevných škôl, plnia si svoje poslanie v povinnej školskej dochádzke a výchove odborníkov vo vzdelávacích profesiách. Vážený pán minister, interpelujem vás v tejto konkrétnej veci a prosím vás o odpoveď v tom, ako vyriešite túto istú diskrimináciu – znevýhodnenie odborného školstva v Slovenskej republike. Už dnes pri takomto prístupe hrozí, že bude vo viacerých týchto školách prerušený, resp. úplne zrušený výchovno-vzdelávací proces. Vážený pán minister, vo veci kúpy objektov pre Univerzitu Jánosa Selyeho v Komárne. Počas rozpravy pri schvaľovaní tejto univerzity som vám položil konkrétnu otázku v spojitosti s jej financovaním v tomto a budúcich rokoch. Nebolo mi odpovedané, najmä či máte v rozpočte školstva finančné zdroje vo výške 100 mil. Sk na tento rok, z ktorých sa má vo výške 40 mil. Sk financovať nákup a rekonštrukcia priestorov zákonom zriadenej univerzity. Podobne je to vo vzťahu k budúcoročnému rozpočtu rezortu školstva. Interpelujem vás aj vo veci prefinancovania štátnych zdrojov na nákup priestorov pre budúcu univerzitu, ktoré zakúpilo mestské zastupiteľstvo v Komárne od Ministerstva obrany Slovenskej republiky, t. j. priestorov protitureckej pevnosti a bývalých vojenských kasární vo výške 40 mil. Sk cez pôžičku v banke. Predovšetkým či tieto prostriedky z verejných zdrojov ministerstva školstva budú opäť použité na zakúpenie objektu od samosprávy, mestského zastupiteľstva v Komárne, ktoré tieto objekty v súčasnosti vlastní. Napokon obraciam sa a interpelujem vás v otázke riešenia vzájomných vzťahov Ministerstva školstva Slovenskej republiky a občianskych združení v športe, najmä po mojej účasti na Valnom zhromaždení SZTK v sobotu 25. októbra 2003 v Bratislave a následnej návšteve na sekcii štátnej starostlivosti o šport Ministerstva školstva Slovenskej republiky v pondelok 27. októbra 2003, kde som uskutočnil poslanecký prieskum. Predovšetkým, či naozaj úplne stratilo Slovenské združenie telesnej kultúry dôveru vášho ministerstva a prečo sa pristupuje až na prelome rokov k navrhovaným – nepopieram, že k potrebným – krokom nového adresného financovania nášho športu. Prečo sa neuskutočnil a tak aj neodskúšal v jednom regióne modelový projekt na podporu regionálneho športu a až na základe týchto skúseností, vážený pán minister, by sa pristúpilo k navrhovaným opatreniam. Súčasne vás, vážený pán minister, interpelujem v ďalšej veci, a to vo veci budúceho využívania Národného tenisového centra v Bratislave v súvislosti s jeho uvažovanou transformáciou na akciovú spoločnosť, resp. spoločnosť s ručením obmedzeným. Predovšetkým vás žiadam o stanovisko, aký bude mať podiel štát, zastúpený ministerstvom školstva, v tomto projekte Národného tenisového centra a ako sa budú realizovať zmluvy štátu pri využívaní tohto pekného športového stánku najmä v prospech mladých ľudí, mládeže na Slovensku. (Potlesk.)